  Анжелика Тихонова корреспондент 23-тӥ пӧсьтолэзе 19 часын Ижкарын Калыкъёслэн эшъяськон юртазы удмурт калык эктонъя «Эктон корка» студилэн но Венгриысь мадьяр калык крезьгуръя «Berka» ансамбльлэн удмурт но мадьяр калык эктонъёсъя «Эктон корка - táncház» пумиськонзы ортчоз. «Эктон корка» студилэн мадьяръёсын кусыпъёсыз, ужрадлэн аспӧртэмез но мукетыз сярысь ивортодэтъя «Удмуртия» агентстволэн корреспондентэзлы студилэн кивалтӥсез Андрей Прокопьев вераз. «Веrka»-осын Удмуртиын пумиськонмы нырысьсэ ортчоз, нош мадьяръёсын пумиськонъёсмы кемалась радъямын ини. Та эшлыко кусыпъёсмы 20 ар ӵоже кыстӥсько ини. <…> Та аръёс ӵоже ми уно гинэ мадьяр коллективъёсын кусып тупатӥм, пӧртэм жанръёсын тодматӥм удмурт учкисьёсты. Жанръёсты вераса, мон эктон жанръёсты шуисько Андрей Прокопьев, «Эктон корка» студилэн кивалтӥсезАндрей Прокопьевлэн верамезъя, «Berka» ансамбль 2008-тӥ арын кылдӥз. Отчы ӧнерлыко но, огшоры яратӥсь крезьгурчиос пырисько. Соос фольклор материал люкан бордын пыр-поч тыршо: Молдоваысь мадьяр гуртъёсы потало, пумиськонъёс ортчыто, крезьгурасьёсты гожъяло, калыклэсь эктэмзэ видеое гожто. Туннэ нуналлы ансамбльлэн кык альбомез поттэмын ини. «Berka»-ос шудо чангоослэсь крезьгурзэс. Чангоос уло Румынилэн шундыӝужан палаз, молдова люкетаз. Соос луо мадьяр калыклэн ог люкетэз, этнографи группа. Соослэн лулчеберетазы туж вашкала тодметъёссы кылемын, туж вашкала эктон сямъёссы вань на. Соослэн калык эктон лулчеберетсы туннэ нуналлы но туж узыр Андрей Прокопьев, «Эктон корка» студилэн кивалтӥсезСолэн кылъёсызъя, чангоослэн али ке но 40 но, 60 но эктон формаоссы пумиськыло на. Удмуртъёсыз верано ке, одӥг-кык ке но вань, асьмеос со эктонъёсмы вань на шуиськом. Соослэн тани зэмзэ ик калык эктон лулчберетсы туж узыр Андрей Прокопьев, «Эктон корка» студилэн кивалтӥсез«Berka»-ос Венгриын «Эктон корка» ӝытъёс радъяло. Соослэн ужрадзы чанго крезьгурлы сӥзем огез тужгес бадӟымез луэ. «Эктон корка» движение чотын кылдэмын Венгриын. 1970-тӥ аръёсы кутскыса, со дунне вылтӥ туж паськыт вӧлмемын. Мадьяр модель, мадьяръёслэн тыршемзы адӟем карымон. Та моделез уже кутӥзы бускель кунъёсын но. Россиез ке верано, ми Удмуртиын, соослэсь адӟем карыса, эктон ӝытъёс радъяны кутским Андрей Прокопьев, «Эктон корка» студилэн кивалтӥсезАндрей Прокопьевлэн верамезъя, мадьяр «táncház» ([танцхаз] – «эктон корка») ЮНЭСКО-лэн кичӧлтэмезъя адями выжылэн ваньбурлыктэм дунневыл кылёсбураз пыртэмын.  Эктон ӝытъёслэн аспӧртэмлыксы хореографен тупатъямтэзы бордын. Соос кызьы гуртъёсын экто вал, озьы ик калыке поттэмын. Со бордын та чеберез, калыклы матын луэмез. Соин ик та выллем ӝытъёс карын улӥсь удмуртъёслы туж кельшо, шумпотыса татчы лыкто, малы ке шуоно гуртын кадь асьсэзыз шӧдо Андрей Прокопьев, «Эктон корка» студилэн кивалтӥсез«Эктон корка» ӝытъёс Удмуртиын 20 аръёс ӵоже радъясько ини. Берпуметӥ 10 аръёссэ – Калыкъёслэн эшъяськон юртазы. Ужрадэ 100-120 адями люкаське. Андрей Прокопьевлэн кылъёсызъя, ужрадлэн бадӟым оскемужез (миссиез) вань: удмуртъёс ас эктон сямъёссэс медаз вунэтэ шуыса сюлмаськон сяна, югдытон уж нуон но, угось шаерамы пӧртэм выжыосысь калыкъёс уло. Трос ӟучъёс, бигеръёс, мукет выжыысь калыкъёс ми доры лыкто, удмурт эктонэн таӵе синмаськымон форма пыр тодматскыса, соос матынгес луо удмурт калыклы. Яке та луэ нырысетӥ вамыш удмурт кылэз дышетыны, удмуртъёсын матынгес тодматскыны. Кыӵе ке стереотипъёс тӥясько. Со ведь туж умой Андрей Прокопьев, «Эктон корка» студилэн кивалтӥсезУжрад котьку сямен кык кылын радъяське: удмурт но ӟуч. Нош кунгож сьӧрысь куноос вань ке, соослэн кылзы но пыртэмын луэ. Вераны кулэ, ансамбль Удмуртие Москваысь Мадьяр лулчеберетъя центр, крезьгуръя «Зарайская слобода» калыккуспо усьтэм фестиваль но «Лекторы венгерского языка за венгерскую культуру» программа юрттэм улсын вуо. Удмуртиын ужрадэз Калыкъёслэн эшъяськон юртсы, Калык эктонъя «Эктон корка» студия но элькунысьтымы Калык творчествоя юрт радъяло. Пыронэз эркын. Ватсалом, 24-тӥ пӧсьтолэзе 19 часын Венгриысь коллективез Калык творчествоя элькун юртын кылыны луоз (14+).  Тегъёс: Ижкар Удмуртия Венгрия йӧскалыклулчеберет удмуртъёс калыкэктонъёс  